Det Økonomiske og Sociale Udvalgs udtalelse om »Kommissionens forslag til Rådets direktiv om ændring af Rådets direktiv 94/4/EF af 14. februar 1994 om forlængelse af den midlertidige undtagelse for Tyskland og Østrig« () (98/C 410/05)

Rådet for Den Europæiske Union besluttede den 8. september 1998 under henvisning til EF-traktatens artikel 99 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg henviste det forberedende arbejde til ØSU's Sektion for Det Indre Marked, Produktion og Forbrug og udpegede Giannino Bernabei til hovedordfører.

Det Økonomiske og Sociale Udvalg vedtog på sin 358. plenarforsamling af 13., 14. og 15. oktober 1998, mødet den 15. oktober 1998, følgende udtalelse med 87 stemmer for, 3 imod og 6 hverken for eller imod.

1. Indledning

1.1. Kommissionen foreslår en midlertidig forlængelse af den undtagelse, der giver Tyskland og Østrig ret til at anvende en grænseværdi for afgiftsfritagelse på 75 ecu i stedet for 175 ecu for varer, der indføres af rejsende, der kommer ind på deres område via en landegrænse (eller eventuelt med skib i kystsejlads) mellem disse to lande og lande, der hverken er medlem af EU eller EFTA, dvs. Polen, Tjekkiet, Slovakiet, Ungarn og Tjekkiet.

1.2. Den oprindelige anmodning om undtagelse blev begrundet med, at der er meget store forskelle i priserne på de to sider af grænserne, og at der i nævnte østeuropæiske lande findes toldfrie butikker i umiddelbar nærhed af de tyske og østrigske grænser. Disse forhold »skader indenrigshandelen« og »fører til betragtelige afgiftstab«.

1.3. Baggrunden for Kommissionens forslag er, at de tyske og østrigske myndigheder har anmodet om at få undtagelsen forlænget frem til udgangen af år 2002 med den begrundelse, at nævnte forhold fortsat gør sig gældende og endda er blevet forstærket.

1.4. Kommissionen bekræfter ganske vist anvendelsesområdet for direktiv 94/75/EF () og forordning (EF) nr. 3316/94 () om de nugældende undtagelser, men foreslår samtidig, at der fastsættes en ny grænseværdi på 100 ecu fra den 1. januar 1999, og at Tyskland og Østrig gradvist og samtidig hæver grænseværdien, således at den senest den 1. januar 2003 er på niveau med den grænseværdi, der gælder i EU.

2. Generelle bemærkninger

2.1. Til trods for, at der fra 1994 og frem til i dag er anvendt en EU-undtagelsesordning for rejsendes told- og afgiftsfri indførsel, klager de tyske og østrigske myndigheder over vedvarende økonomiske vanskeligheder i bl.a. tekstil-, levnedsmiddel- og byggematerialesektoren. En omgående indførelse af den normale EU-grænseværdi for afgiftsfritagelse på 175 ecu kunne derfor skade industristrukturen og de økonomiske og sociale strukturer i de berørte grænseområder, der i forvejen har en lavere vækstrate og en højere arbejdsløshed end alle andre områder i de to lande.

2.2. ØSU understreger i øvrigt, at undtagelsesordningen som sådan nødvendigvis skal være tidsbegrænset og degressiv, hvis den ikke skal stride mod ideen med det indre marked og med udvidelsesprocessen i henhold til den styrkede førtiltrædelsesstrategi, som ØSU ved flere lejligheder har udtalt sig om. ØSU har i den forbindelse lagt stor vægt på forberedelserne og på anvendelsen af partnerskabsprincippet, lige som det har understreget, at EU under udvidelsesforberedelserne skal betone udviklingen af det grænseoverskridende og regionale samarbejde. ØSU har foreslået, »at EU gennem udnyttelse af programmer opretholder sin massive støtte til udvikling af handelssamkvemmet og samarbejdet mellem ansøgerlandene, ikke mindst i grænseregionerne og mellem lande, der grænser op til hinanden (1)

(1) EFT C 157 af 25.5.1998.«.

2.3. ØSU er derfor enig med Kommissionen i, at den pågældende afgiftsgrænseværdi bør hæves til mindst 100 ecu allerede fra den 1. januar 1999, og at den skal hæves gradvist og samtidig i de to lande, så den senest ved udgangen af 2002 er på niveau med EU's normale grænseværdi. Efter ØSU's mening bør grænseværdien allerede hæves mærkbart fra 2000, og for at sikre en sammenhængende EU-politik bør forhøjelsen gennemføres hurtigere, hvis de berørte ansøgerlande i praksis overholder den tidsplan, der er fastlagt for deres tilpasning til lovgivningen for det indre marked, så konkurrenceforvridninger undgås.

3. Konklusioner

3.1. Med forbehold af ovennævnte bemærkninger støtter ØSU Kommissionens forslag om en yderligere og sidste forlængelse af de midlertidige undtagelser fra EU-reglerne for rejsendes afgiftsfri indførsel af varer, idet grænseværdien skal hæves løbende efter en aftalt tidsplan. Der skal i den forbindelse også tages hensyn til, at EU hurtigt skal opfylde sine internationale forpligtelser på området og især sørge for, at Kyoto-konventionen, der foreskriver et afgiftsfrit beløb på 150 SDR (særlige trækningsrettigheder), skal gennemføres til fulde overalt i EU.

3.2. ØSU anbefaler ligeledes, at der hurtigst muligt iværksættes hensigtsmæssige foranstaltninger inden for rammerne af de eksisterende samarbejds- og støtteinstrumenter under PHARE-programmet, det nye førtiltrædelsesinstrument samt EF-initiativerne vedrørende interregionalt og grænseoverskridende samarbejde, så man kan fremme forbedringen af den økonomiske og beskæftigelsesmæssige situation og sikre, at EU's lovgivning for det indre marked samt EU's told- og skattepolitiske regler hurtigere kan anvendes fuldt ud i de berørte områder.

Bruxelles, den 15. oktober 1998.

Beatrice RANGONI MACHIAVELLI

Formand for Det Økonomiske og Sociale Udvalg

() EFT C 273 af 2.9.1998, s. 8.

() EFT L 365 af 30.12.1994, s. 52.

() EFT L 38 af 18.2.1995, s. 19.